
ГРОЗДАН КАРАДЖОВ, ЗАМЕСТНИК МИНИСТЪР-ПРЕДСЕДАТЕЛ И МИНИСТЪР НА 
ТРАНСПОРТА И СЪОБЩЕНИЯТА
	
Относно:  Проект на Постановление на Министерския съвет (ПМС) за приемане на Правилник за състава, финансирането, функциите, задачите и реда за осъществяване на дейността на Държавно-обществената консултативна комисия по проблемите на безопасността на движението по пътищата

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и неговата администрация предлагам на Вашето внимание за разглеждане проект на Постановление на Министерския съвет за приемане на Правилник за състава, финансирането, функциите, задачите и реда за осъществяване на дейността на Държавно-обществената консултативна комисия по проблемите на безопасността на движението по пътищата.
Предложеният акт предвижда приемане на нов Правилник за дейността на Държавно-обществената консултативна комисия по проблемите на безопасността на движението по пътищата (Комисията) и отмяна на действащия. Целта е подобряване на цялостната дейност на Комисията и повишаване на ефективността ѝ в съответствие с изискванията на националното законодателство в областта на безопасността на движението по пътищата (БДП), стратегическата рамка (Национална стратегия за безопасност на движението по пътищата в Република България 2021-2030) и приоритетите на правителствената програма в тази сфера. 
Правилникът е подзаконов нормативен акт, чието приемане е регламентирано в § 1, ал. 3 от Допълнителните разпоредби на Закона за движението по пътищата. Правилникът  представлява Приложение № 2 към чл. 3 на ПМС № 21 от 01.02.2019 г., обн., ДВ, бр. 12 от 2019 г.; изм., ДВ, бр. 36 от 2022 г. и бр. 14 от 2023 г.
В анализите на Държавна агенция „Безопасност на движението по пътищата“, изготвяни в периода 2019–2024 г., са установени няколко съществени слабости в действащите правила за функциониране на Комисията. Сред тях се открояват: неяснота в правомощията, което води до погрешни очаквания и ниска ангажираност на членовете; неефективна структура и състав, включващ несъответстващи институции и липса на резервни членове; неясни процедури за организацията и провеждането на заседанията, вземането на решения и комуникацията, което намалява ефективността на работата; липса на етични разпоредби, чието въвеждане би допринесло за по-дисциплинирана и продуктивна работна среда. Тези слабости затрудняват дейността на Комисията и налагат необходимостта от подобрения в нейните правила и механизми на работа.
За преодоляване на установените недостатъци се предлага приемането на нов правилник, който да осигури по-ясна регламентация и ефективност в работата на Комисията. Основните акценти в правилника включват:
· Общи разпоредби, определящи обхвата на дейност и основните функции на Комисията;
· Разпоредби за структурата и състава, които ясно дефинират ролите в Комисията, включително председател, заместник-председатели, титулярни и резервни членове, лица за контакт от отговорните институции и секретариат, както и реда за допускане и изключване на наблюдатели;
· Разпоредби за организацията и администрирането на дейността, регламентиращи процедурите по организиране и провеждане на заседания, реда на дискусиите, вземането на решения, както и свързаните с това комуникация и обмен на документи;
· Етични разпоредби, насочени към създаване на по-дисциплинирана, прозрачна и продуктивна работна среда.
Разпоредбите в новия правилник целят повишаване ефективността на Комисията и осигуряване на яснота в правомощията, оптимизиране на процесите и по-добра координация между ангажираните институции.
Очакваните резултати от прилагането на акта включват:
· Ясна регламентация на състава, финансирането, функциите и задачите на Държавно-обществената консултативна комисия, както и усъвършенстване на организационната ѝ структура за минимизиране на рисковете, свързани с политическа нестабилност и промени в институционалното ръководство.
· Оптимизиране на процедурите, което ще гарантира ефективност, ясно разпределени права и задължения на заинтересованите страни и засилен етичен ангажимент за защита на обществения интерес.
· Повишена координация в националната политика за безопасност на движението по пътищата, основана на диалог, консенсус и дългосрочна визия.
· Подобрено планиране и мониторинг на мерките за безопасност, водещо до намаляване на пътнотранспортния травматизъм.

Предложеният нов правилник ще допринесе за повишаване капацитета на Комисията да: подпомага Министерския съвет при вземането на решения, свързани с безопасността на движението по пътищата; изготвя становища по проекти на закони и подзаконови нормативни актове в тази област; предлага планиране на необходимите бюджетни разходи за осигуряване на безопасността на пътя; оценява и дава становища относно мерките и действията на държавните органи и организации; прави предложения за мерки в изпълнение на международни програми за безопасност на движението по пътищата, в съответствие с волята на законодателя, заложена в § 1, ал. 3 от Допълнителните разпоредби на Закона за движението по пътищата. 
Проектът на Постановление за приемане на Правилник за състава, финансирането, функциите, задачите и реда за осъществяване на дейността на Държавно-обществената консултативна комисия по проблемите на безопасността на движението по пътищата се внася за приемане от Министерския съвет (МС), заедно с предварителна частична оценка на въздействие и становището на дирекция „Координация и модернизация на администрацията“ на МС, са публикувани на интернет страницата на Държавна агенция „Безопасност на движението по пътищата“ и на Портала за обществени консултации, съгласно изискванията на разпоредбите на чл. 26 от Закона за нормативните актове и чл. 85 от Устройствения правилник на Министерския съвет и на неговата администрация. В резултат на проведената обществената консултация направените бележки и предложения са отразени съгласно приложената към доклада справка.
Преписката е оформена съгласно изискванията на чл. 35 от Устройствения правилник на Министерския съвет и на неговата администрация.
Проектът на ПМС е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация.  Получените становища заедно със справка за отразяването им, са приложени към настоящия доклад. 
Предложеният проект на ПМС за приемане на Правилник за състава, финансирането, функциите, задачите и реда за осъществяване на дейността на Държавно-обществената консултативна комисия по проблемите на безопасността на движението по пътищата не води до въздействие върху държавния бюджет, поради което е приложена финансова обосновка по Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.
Предложеният проект на акт не е свързан с транспониране на актове на Европейския съюз, поради което не се налага да бъде изготвена справка за съответствие с европейското право.
Във връзка с гореизложеното, предлагам Министерският съвет да разгледа и приеме Проект на ПМС за приемане на Правилник за състава, финансирането, функциите, задачите и реда за осъществяване на дейността на държавно-обществената консултативна комисия по проблемите на безопасността на движението по пътищата.
Приложения:

1. Проект на Постановление на Министерския съвет;
2. Проект на Правилник за състава, финансирането, функциите, задачите и реда за осъществяване на дейността на Държавно-обществената консултативна комисия по проблемите на безопасността на движението по пътищата;
3. Финансова обосновка, одобрена от министъра на финансите;
4. Частична предварителна оценка на въздействието на проекта на акт, преработена и съобразена със становището на дирекция „Координация и модернизация на администрацията“ в администрацията на МС; 
5. Становище на дирекция „Координация и модернизация на администрацията“ в администрацията на МС;
6. Получени становища от извършено междуведомствено съгласуване и справка за отразяването им;
7. Получени становища от обществено обсъждане и справка за отразяването им;
8. Съобщение за средствата за масово осведомяване.

С уважение,

ЗАМЕСТНИК МИНИСТЪР-ПРЕДСЕДАТЕЛ И 
МИНИСТЪР НА ТРАНСПОРТА И СЪОБЩЕНИЯТА

                                                                                 (ГРОЗДАН КАРАДЖОВ)

